اسلام آباد : پاکستان و ترکمانستان تاپی گیس پائپ لائن اسیجائی عملدرآمد ڈٹ انا معاہدہ غا دستخط کرینووخت اس کہ وزیراعظم محمد شہباز شریف پارے کہ تاپی ڈیہہ نا شونہالی کن اہم ءُ ڈٹ اسے، ڈٹ آن ڈیہہ ءِ قدرتی گیس انا فراوانی ممکن مریک، جہانی حالیت آتا رداٹ توانائی نا فراوانی اسہ بھلو چیلنج اسے، داڈٹ آن علاقائی کمکاری و شونہالی نا اسہ پوسکن ءُ دور اس بناکیک۔ داخیال آتا درشانی ءِ او پنچ شنبے نادے آ تاپی گیس پائپ لائن اسیجائی عملدرآمد ڈٹ انا معاہدہ غا دستخط نا دود آن تران کرسا کرے۔ دستخط آتا دود پنچ شنبے نادے آ داڑے اڈ ہلک۔ دود اٹی وزیراعظم محمد شہباز شریف ئسک ہم ساڑی ئسر۔ پاکستان نا کنڈآن وزیر مملکت پیٹرولیم ڈاکٹر مصدق ملک و ترکمانستان نا وزیر مملکت و ترکمن گیس انا چیئرمین مکسات بابائیف دستخط کریر۔ داوخت آ تران کرسا وزیراعظم پارے کہ اینو اسہ بھلو دے اسے، پاکستان و ترکمانستان تاپی گیس عملدرآمد ڈٹ آ دستخط کرینو۔ داڑکن ترکمانستان نا صدر و اونا ٹیم انا منت واراُن۔ تاپی دا مچ آ ڈیہہ انا شونہالی کن بھاز اہم ءُ ڈٹ اسے۔ دا ڈٹ اشک آباد آن بناکیک و اوغانستان و پاکستان آن بھارت اسکان پورو کننگک۔
(اے پی پی)
